Renosterstroper gevonnisFoto: Moira-Marie Kloppers Leonard Mhlongo (21) van Mosambiek en sy medebeskuldigde Kenneth Sibiya is op 19 Januarie in die Krugerwildtuin in hegtenis geneem nadat hulle ŉ swartrenosterkoei en haar kalf onthoring het. Isbet Erwee, die staatsaanklaer, het aan die hof gesê daar is drie renosterhorings in die mans se besit gevind. Sy sê ŉ derde verdagte het ontsnap toe Mhlongo en Sibiya in hegtenis geneem is. “Sibiya het intussen gevlug nadat hy op borgtog vrygelaat is. Die polisie is tans op soek na hom.” Volgens Mhlongo het Sibiya vir hom gesê om in Suid-Afrika te kom werk. “Ek het onwettig die grens by die Krugerwildtuin saam met Sibiya oorgesteek. Nadat ons nog ŉ man in die wildtuin ontmoet het, het ek eers besef wat hulle wil hê ons moet doen. Ek het geen magtiging gehad om twee renosters dood te maak nie en ek versoek die hof vir ŉ boete aangesien ek beplan om R20 000 bymekaar te maak en te betaal.” Landdros Edward Hall het tydens vonnisoplegging gesê renosterstropery is ŉ landswye probleem en ons lees elke dag in die koerante daarvan. “Om die wildtuin onwettiglik met ŉ vuurwapen binne te kom, is ŉ kriminele aktiwiteit.”